**Ομιλία Προέδρου ΔΗΣΥ κ. Αννίτας Δημητρίου στην Επετειακή Εκδήλωση ΝΕΔΗΣΥ για 1η Απριλίου στους Συνδέσμους Αγωνιστών ΕΟΚΑ**

**μετά τη Μεγάλη Πορεία Μπαντών**

Τιμημένε μας Πρόεδρε των Συνδέσμων Αγωνιστών ΕΟΚΑ

Αξιωματούχοι της Παράταξής μας

Ιστορικά στελέχη

Πρόεδροι ΝΕΔΗΣΥ, Πρωτοπορίας

Περήφανη Νεολαία μας

Προτού ξεκινήσω την ομιλία μου, θα ήθελα να αναφερθώ σε ένα ιστορικό και σπουδαίο γεγονός, την απόφαση της Υπουργού Παιδείας της Ελλάδος, της αγαπημένης φίλης Σοφίας Ζαχαράκη, να τιμάται η 1η Απριλίου στα σχολεία της Ελλάδος. Μια απόφαση που υπογραμμίζει τους άρρηκτους δεσμούς Ελλάδος Κύπρου και μας γεμίζει για τον ηρωικό αυτό αγώνα περηφάνια. Αγώνα που αποτελεί φάρο εθνικής αξιοπρέπειας και κοινής ιστορικής πορείας.

Θέλω να ευχαριστήσω για ακόμη μια φορά δημοσίως τον κ. Γιάννη Σπανό που μας εμπνέει μας προστατεύει και μας θυμίζει ότι έχουμε υποχρέωση στο κάλεσμα της πατρίδας να δηλώνουμε παρών. Μακριά από προπαγάνδα, εκβιασμούς τραμπουκισμούς ή ανταλλάγματα. Η ΕΟΚΑ είμαστε όλοι εμείς, οι περήφανοι συνεχιστές των προγόνων μας. Η ΕΟΚΑ είμαστε εμείς. Όχι αυτοί που στο κάλεσμα της πατρίδας δείλιασαν. Όχι αυτοί οι ίδιοι, επιτήδειοι, ανιστόρητοι και λαοπλάνοι.

Ελληνίδες, Έλληνες

Ανάμεσα μας βρίσκεται η ζωντανή ιστορία μας… Είναι συγκλονιστικό, ότι απόψε, μαζί μας… Είναι άνθρωποι οι οποίοι ένιωσαν τις σάρκες τους να λυγίζουν και να ματώνουν, τα κόκκαλα να σπάνε, το σώμα να κάμπτεται απ’ τον πόνο… Μα η ψυχή, η ελληνική ψυχή, εκεί να μένει αλύγιστη!

Η καθημερινότητα τους ξημέρωνε με ηλεκτροσόκ, φάλαγγα, μαστίγωμα, ξυλοδαρμό, εικονικό πνιγμό και ότι άλλο μπορούσε να σκαρφιστεί ο σατανικός νους των διαβόητων βασανιστών… Άνθρωποι που βίωναν ξανά και ξανά την κόλαση στα χέρια των ανθρωπόμορφων τεράτων του Special Branch και των κρατητηρίων.

«Είχαμε συμφιλιωθεί με τον θάνατο…» ακούμε πολλές φορές τον αγαπημένο μας Γιάννη Σπανό να λέει. «Παρακαλούσαμε κατακρίβειαν να πεθάνουμε μπροστά στον μεγαλύτερο μας φόβο μην και προδώσουμε… Είναι τρομερό να βλέπεις τα βασανιστήρια και να σου λένε περίμενε, θα ‘ρθει και η σειρά σου»… Τι τους κρατούσε; Η πίστη, οι αρχέγονες αξίες του ελληνισμού. «Ότι έκανα, το έκανα ως Έλλην Κύπριος που αγωνίζεται για την πατρίδα του» ακουγόταν η ηχώ απ’ τη φωνή του Βαγορή. «Μάθατε πώς πολεμούν οι Έλληνες μάθετε τώρα και πως πεθαίνουν» ανταπαντούσε ο Σταυραετός.

Στα σκοτεινά μπουντρούμια του Άγγλου κατακτητή, εκεί που το ανθρώπινο σώμα καταρρέει, το πνεύμα παραδίδεται, οι κραυγές γίνονται σιωπή… Μέσα απ’ τη θηλιά της αγχόνης… Πάλλεται και διαπερνάει κάθε κύτταρο ο Εθνικός Ύμνος. «Απ’ τα κόκκαλα βγαλμένη των Ελλήνων τα ιερά… Χαίρε ω Χαίρε λευτεριά!» Αυτό που δεν μπορεί κανένα βασανιστήριο, κανένας πόνος να σβήσει είναι το όραμα! Το όραμα για ελευθερία, για ένωση με τη μητέρα Ελλάδα.

Υποκλινόμαστε με δέος μπροστά στο θάρρος, το σθένος ψυχής των αγωνιστών και αγωνιστριών μας. Μπροστά σ’ εσάς που παραλάβατε από ηρωικούς προγόνους την τιμημένη φλόγα του έθνους και την παραδώσατε σε εμάς αναμμένη. Ποτισμένη με σταγόνες απ’ το αίμα σας, ανάσα απ’ την ανάσα σας.

Μπορούμε αλήθεια εμείς να γυρίσουμε το κεφάλι αλλού; Να παραβλέψουμε αυτή την κληρονομιά; Να στρέψουμε το βλέμμα στα ευτελή και ν’ αφήσουμε τη μνήμη να ξεθωριάσει; Τότε δεν τιμούμε τους αγωνιστές μας… Απλά τρεφόμαστε από πρόσκαιρες ψευδαισθήσεις. Αν δεν κατανοούμε τον αγώνα αυτόν… Τότε ποιον αγώνα να κατανοήσουμε σήμερα; Ή μήπως θα παραμείνουμε θεατές σε μια ιστορία που διδαχθήκαμε μα ξεχάσαμε να συνεχίσουμε;

Αυτή η παρακαταθήκη Ελληνίδες, Έλληνες είναι δική μας! Συντάχθηκε για μας! Και σαν φυλαχτό πρέπει να την κρατάμε.

1955-59. Η Κύπρος, αυτή η μικρή γωνιά του κόσμου, την οποία οι κατακτητές την ήθελαν υπόδουλη καθηλωμένη στις ορέξεις και τα συμφέροντα τους, δείχνει σ’ ολόκληρη την ανθρωπότητα ότι το πνεύμα της ελευθερίας και του αγώνα είναι πιο ισχυρό από κάθε στρατό, από κάθε βάναυσο καταπιεστή.

Απέναντι στο αλαζονικό: «Ουδέποτε δύνανται να αναμένουν ότι θα αποκτήσουν πλήρη ανεξαρτησίαν» του Χόπκινσον… Ήχησε βροντερή, βγαλμένη από τα βάθη των αιώνων και τις ηρωικές προγονικές καταβολές, η ιαχή του Στρατηγού Γεώργιου Γρίβα Διγενή: «Ελευθερία ή θάνατος», «Ή Ταν ή Επί Τας».

Δεν τη μέτρησαν καθόλου σωστά τη μικρή Κύπρο, οι μεγάλοι κατακτητές… Ήταν τότε που χώρεσε η εποποιία ενός ολόκληρου λαού σ’ ένα τόσο δα φάκελο. Στον προβολέα ενός ποδηλάτου, στη ράχη ενός βιβλίου, στον κόρφο μιας μαθήτριας. Ήταν τότε που γράφτηκε η ιστορία του ανθρώπου σε δυο μικρά γόνατα πίσω απ’ τα σίδερα. Τόσο απλά!

Η σπίθα της αντίστασης άναψε κι έβαλε φωτιά απ’ άκρη σ’ άκρη, σ’ όλο το νησί. Με αυταπάρνηση και χωρίς δισταγμό οι Έλληνες και οι Ελληνίδες της Κύπρου ρίχνονται στον αγώνα για την απελευθέρωση της πατρίδας, την αυτοδιάθεση ενός ολόκληρου λαού, την ένωση του έθνους. Το λιοντάρι της Βρετανικής Αυτοκρατορίας βρυχάται! Και σπέρνει τον θάνατο παντού. Νομίζουν ότι έτσι θα πνίξουν την αντίσταση. Μα βγαίνουν τόσο γελασμένοι! Το μόνο που καταφέρνουν είναι να δημιουργήσουν στρατιές ολόκληρες αθανάτων. Αυξεντίου, Παλληκαρίδης, Μάτσης, Κάρυος, Λένας, Πίττας, Παπακυριακού, Σαμάρας, Πατάτσος, Μούσκος, Ζάκος, Κουτσόφτας γίνονται φωτεινό μονοπάτι για τους επόμενους και τις επόμενες.

Έτσι από υπόδουλοι, γίναμε ελεύθεροι… Από υπήκοοι γίναμε πολίτες. Στα θεμέλια αυτής της θυσίας κτίστηκε η Κυπριακή Δημοκρατία και ποτίστηκε με αίμα νεανικό για να στεριώσει. Οι Έλληνες γνωρίζουμε, στο πετσί μας περισσότερο από κάθε άλλο λαό, ότι η ελευθερία, η δημοκρατία δεν ήταν και δεν είναι ποτέ δεδομένες.

Δεν έχουμε δικαίωμα να ξεχάσουμε… Ειδικά εμείς οι νέοι άνθρωποι. Δεν μιλάω για τον αγώνα του παρελθόντος. Μιλάω για την πραγματική ευθύνη του σήμερα. Αυτές τις μεγάλες αξίες, τις κορυφαίες αξίες του Έθνους μας, τους άρρηκτους δεσμούς ανάμεσα στον Ελληνισμό είναι που καλούμαστε σήμερα να δικαιώσουμε μέσα από τον αγώνα απέναντι στις προκλήσεις των δικών μας καιρών.

Δεν έχουμε φίλες και φίλοι χρόνο για φούσκες ψευτοπατριωτισμού και κούφιες ρητορείες που εξυπηρετούν μόνο τις πολιτικές φιλοδοξίες κάποιων, οι οποίοι ούτε τα στοιχειώδη δεν έχουν προσφέρει στην πατρίδα… Που εξυπηρετούν μόνο την ανάγκη τους να χειραγωγήσουν και να παρασύρουν. Το μόνο που γνωρίζουν καλά είναι να εκμεταλλεύονται συνθήματα και να κρύβονται στα δύσκολα. Και σίγουρα όχι να προσφέρουν λύσεις.

Η πραγματική δύναμη σήμερα είναι στις πολιτικές, στις στρατηγικές που έχουν ουσία, όχι στους εύκολους λόγους ούτε στις εξαγγελίες που ικανοποιούν για λίγο τ’ αυτιά, αλλά αφήνουν την κοινωνία ξεκρέμαστη να βυθίζεται όλο και πιο βαθιά στα αδιέξοδα. Το κρυφτό με τα λόγια τελείωσε, τώρα χρειάζονται πράξεις. Η δύναμη είναι στη συνέπεια και την αποτελεσματικότητα των αποφάσεων. Και στον Δημοκρατικό Συναγερμό το γνωρίζουμε πολύ καλά αυτό, γιατί εάν η Κύπρος βρίσκεται σήμερα στην ΕΕ, εάν βγήκε από το οικονομικό τέλμα είναι γιατί τολμήσαμε ν’ αναλάβουμε ευθύνες, να χειριστούμε τα πραγματικά προβλήματα. Και σήμερα τα προβλήματα είναι πραγματικά πολλά. Με πρώτιστο το εθνικό μας ζήτημα.

Είναι η ώρα της αλήθειας. Είναι η ώρα της ευθύνης! Μετά από ένα μεγάλο διάστημα στασιμότητας έχουμε επιτέλους μια ευκαιρία μπροστά μας. Σε αυτή θα πρέπει να επενδύσουμε και να κτίσουμε συλλογικά την προσπάθεια μας για την επανένωση και απελευθέρωση της πατρίδας μας.

Είναι η ώρα που θα πρέπει να αξιοποιήσουμε με προνοητικότητα και διορατικότητα κάθε γεωπολιτική συγκυρία που αναδεικνύει τη χώρα μας σε πυλώνα ασφάλειας και σταθερότητας, σε καθοριστικό γεωστρατηγικό παίκτη στην ευρύτερη περιοχή. Θα πρέπει να επενδύσουμε στις σχέσεις που οικοδομήσαμε με τις ΗΠΑ με καθαρό δυτικό προσανατολισμό. Χωρίς αγκυλωμένες αντιλήψεις και παρωπίδες ψυχροπολεμικών εποχών.

Βρισκόμαστε, πραγματικά, σ’ ένα στρατηγικό σταυροδρόμι, όπου η Κύπρος δεν μπορεί να χάσει τον προσανατολισμό της. Η Ευρωπαϊκή Ένωση επιχειρεί επιτέλους να πάρει στα χέρια της, την ασφάλεια και την άμυνα της και η Τουρκία επιδιώκει να έχει ρόλο σε αυτή τη συγκυρία. Δεν μπορεί όμως να υπάρξει συνεργασία με την Τουρκία, παραμόνο αν υπάρξει ουσιαστική πρόοδος στο Κυπριακό και στο Αιγαίο. Και δεν το λέμε μόνο εμείς αλλά και οι εταίροι μας στο ΕΛΚ. Οι οποίοι γι’ άλλη μια φορά διασαφηνίζουν ότι η ΕΕ δεν μπορεί να δεχθεί οποιαδήποτε λύση για την Κύπρο η οποία εκφεύγει των ψηφισμάτων των ΗΕ και του ευρωπαϊκού κεκτημένου.

Θα πρέπει λοιπόν να συνεχίσουμε ακούραστα και εντατικά τις προσπάθειες μας, με σοβαρότητα και υπευθυνότητα, αξιοποιώντας όλα τα πολιτικά και διπλωματικά μέσα, τόσο σε επίπεδο Ευρωπαϊκής Ένωσης όσο και σε επίπεδο Ηνωμένων Εθνών. Μαζί με την Ελλάδα τον πιο αξιόπιστο και διαχρονικό μας σύμμαχο, γιατί έτσι το γεωπολιτικό μας αποτύπωμα γίνεται ακόμη πιο ισχυρό.

Και εάν η σοφία, το θάρρος και η τόλμη των προηγούμενων γενεών αποτελεί το γερό θεμέλιο πάνω στο οποίο μπορούμε να κτίσουμε, η νέα γενιά είναι το καθοριστικό συστατικό στοιχείο για τη διαμόρφωση του μέλλοντος μας. Με τη φρέσκια σκέψη, τη θέληση για αλλαγή, τη μηδενική ανοχή στην αδράνεια… Μέσα από την εκπαίδευση, την καινοτομία, τη διαρκή επένδυση στο ανθρώπινο δυναμικό μας, θα μπορέσουμε ν’ ανταποκριθούμε στις προκλήσεις του αύριο, επιβεβαιώνοντας πως το γεωπολιτικό μας αποτύπωμα δεν εξαρτάται μόνο από εξωτερικές συμμαχίες, αλλά και από την ικανότητά μας να αξιοποιούμε τις δυνάμεις που αναπτύσσονται στο εσωτερικό μας. Η εμπιστοσύνη σ’ εσάς στους νέους μας, δεν είναι απλώς μια ελπίδα… Για μας στον Δημοκρατικό Συναγερμό είναι καθαρή στρατηγική επιλογή για το μέλλον.

Αυτή η γενιά δεν πρέπει να περιμένει απλώς για να ακολουθήσει, αλλά να είναι έτοιμη για να ηγηθεί, να καινοτομήσει και να αποδείξει ότι δεν υπάρχουν όρια για το τι μπορούμε να πετύχουμε. Και οι έμπειροι οφείλουν, όχι να την πολεμούν, αλλά να τη στηρίζουν σε αυτή την προσπάθεια, γιατί στο τέλος της μέρας όσο κυνικό κι αν ακούγεται, τα δικά τους λάθη πληρώνει.

Και εκεί που νιώθουμε ότι οι προκλήσεις γιγαντώνονται… Γίνονται απροσπέλαστες… Εκεί προβάλλει η δική σας παρακαταθήκη των ηρώων, των αγωνιστών και αγωνιστριών μας. Γιατί μας αφήσατε το πιο σπουδαίο και πολύτιμο κληροδότημα: το δικαίωμα να οραματιζόμαστε, το καθήκον να αγωνιζόμαστε, τη δύναμη να αντιστεκόμαστε σε κάθε αντιξοότητα. Το μέλλον μας, λοιπόν, δεν είναι απλώς μια υπόσχεση - είναι η ζωντανή κληρονομιά ηρώων κι ηρωίδων.

Γιατί οι Έλληνες και οι Ελληνίδες στα δύσκολα έχουμε επιλογή…

…Να πάρουμε μια σταγόνα απ᾽ το αίμα σας

να μπολιάσουμε το δικό μας,

να πάρουμε μια σταγόνα απ᾽ το αίμα σας

να βάψουμε το δικό μας

να μη μπορέσει πια ποτέ

να το ξεθωριάσει ο φόβος…